Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 572/12/5502	Čadca, 7.9.2012
EEČ : 2-37-168-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
     že ako otec XXXXX, nar. XXXXX, ktorý je vo výchove a starostlivosti u svojej matky XXXXX, nar. XXXXX, bytom Nová Bystrica č. 841, okr. Čadca, si úmyselne riadne neplnil svoju vyživovaciu povinnosť, k vyživovacej povinnosti bol zaviazaný právoplatným rozsudkom Okresného súdu v Trnave pod sp. zn. 16C 27/2007 zo dňa 13.09.2007 a to prispievať mesačne 2.500,- Sk (82,98 €) na výživnom, ktoré mal platiť vždy do 15. dňa v mesiaci vopred k rukám matky, neplatil výživné riadne a včas v dobe od mesiaca január 2012, uhradil 332,- €, čím za uvedené obdobie  na výživnom dlhoval  331,84 €.

lebo zanikla trestnosť činu
Odôvodnenie:
     Uznesením povereného policajta OO PZ XXXXX pod ČVS:ORP-721/SB-CA-2012 zo dňa 23.06.2012 bolo podľa §  199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku, vznesené obvinenie XXXXX, pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené vo výrokovej časti uznesenia. 

      Dňa 06.09.2012 predložil poverený policajt  PZ spisový materiál s návrhom na zastavenie trestného stíhania, pričom svoj návrh odôvodnil tým, že obvinený výživné v plnej výške uhradil, čím využil ustanovenie §  86  písm. a) Tr. zák. 

     Preskúmaním spisového materiálu bolo zistené, že návrh povereného policajta je dôvodný.

     Svedkyňa - poškodená uviedla, že XXXXX jej neplatil pravidelne výživné od mesiaca január 2012. V roku 2012 uhradil 02.04.2012 sumu 166,- €, následne jej uhradil až 07.06.2012 sumu 83,- €. Po doplnení trestného oznámenia jej uhradil  ešte 20.06.2012 sumu 83,- €., Po vznesení obvinenia jej dňa 25.07.2012 uhradil 100,- € a deň na to 26.07.2012 ešte aj sumu 149,- €. Napokon jej dňa 05.09.2012 doplatil výživné aj za mesiac august v sume 83,- €. Za celé obdobie od januára 2012 mal teda uhradiť 663,84 € a uhradil 664,- €, čím si splnil svoju povinnosť v celom rozsahu a už jej nič na výživnom nedlhuje. Syn núdzou netrpel a mal zabezpečené všetky základné životné potreby.

     Prečinu zanedbania povinnej výživy podľa § 207 odsek 1 Trestného zákona, sa  dopustí ten, kto najmenej tri mesiace v období dvoch rokov neplní, čo aj z nedbanlivosti, povinnosť vyživovať alebo zaopatrovať iného.

     Podľa §  86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo  nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

      Podľa ustanovenia § 215 odsek 1 písmeno h) Trestného  poriadku prokurátor zastaví trestné stíhanie, ak zanikla trestnosť činu. 

     Vzhľadom k tomu, že obvinený  využil ustanovenie § 86 písm. a) Trestného zákona a zameškané  výživné v plnej výške uhradil, rozhodol som preto tak, ako je vo výroku tohto uznesenia uvedené a trestné stíhanie obvineného XXXXX som v zmysle § 215 odsek 1 písmeno h) Trestného poriadku zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor